CELEX: 32015R1383
Language: lt
Date: 2015-05-28 00:00:00
Title: 2015 m. gegužės 28 d. Komisijos deleguotasis reglamentas (ES) 2015/1383, kuriuo iš dalies keičiamos Deleguotojo reglamento (ES) Nr. 639/2014 nuostatos dėl paramos skyrimo sąlygų, susijusių su gyvūnų identifikavimo ir registravimo reikalavimais, taikomais skiriant susietąją paramą pagal Europos Parlamento ir Tarybos reglamentą (ES) Nr. 1307/2013

13.8.2015   
            
            
               LT
            
            
               Europos Sąjungos oficialusis leidinys
            
            
               L 214/1
            
         KOMISIJOS DELEGUOTASIS REGLAMENTAS (ES) 2015/1383
   2015 m. gegužės 28 d.
   kuriuo iš dalies keičiamos Deleguotojo reglamento (ES) Nr. 639/2014 nuostatos dėl paramos skyrimo sąlygų, susijusių su gyvūnų identifikavimo ir registravimo reikalavimais, taikomais skiriant susietąją paramą pagal Europos Parlamento ir Tarybos reglamentą (ES) Nr. 1307/2013
   EUROPOS KOMISIJA,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (1), ypač į jo 52 straipsnio 9 dalies a punktą,
   kadangi:
   
               (1)
            
            
               pagal Reglamento (ES) Nr. 1307/2013 52 straipsnį valstybės narės ūkininkams gali skirti susietąją paramą to reglamento IV antraštinės dalies 1 skyriuje ir deleguotajame akte, kurį turi priimti Komisija, nustatytomis sąlygomis;
            
         
               (2)
            
            
               remiantis Komisijos deleguotojo reglamento (ES) Nr. 639/2014 (2) 53 straipsnio 4 dalimi, jei susietosios paramos priemonė yra susijusi su galvijais ir (arba) avimis ir ožkomis, valstybės narės turi nustatyti paramos skyrimo sąlygą – reikalavimą identifikuoti ir registruoti gyvulius, kaip numatyta atitinkamai Europos Parlamento ir Tarybos reglamente (EB) Nr. 1760/2000 (3) arba Tarybos reglamente (EB) Nr. 21/2004 (4). Todėl gyvulys, kurio atveju tų identifikavimo ir registravimo reikalavimų nesilaikyta vieną kartą, visą jo gyvenimą bus laikomas neatitinkančiu savanoriškos susietosios paramos skyrimo reikalavimų, net jei vėliau nesilaikymo priežastis bus pašalinta;
            
         
               (3)
            
            
               siekiant ištaisyti tokią padėtį, Tarybos reglamento (EB) Nr. 73/2009 (5) 117 straipsnyje numatyta, kad išmokų už galvijieną atveju gyvulys turi būti laikomas atitinkančiu reikalavimus, jeigu reikalinga informacija kompetentingai institucijai buvo pateikta pirmą gyvulio laikymo laikotarpio dieną;
            
         
               (4)
            
            
               dėl to, kad išmokos už galvijieną buvo panaikintos, ir dėl to, kad gyvulio laikymo laikotarpis nebėra savanoriškos susietosios paramos skyrimo sąlyga, Deleguotojo reglamento (ES) Nr. 639/2014 53 straipsnio 4 dalyje tokios nuostatos nėra;
            
         
               (5)
            
            
               tačiau, siekiant užtikrinti proporcingumą ir nepažeidžiant kitų valstybės narės nustatytų taikomų paramos skyrimo sąlygų, galvijai turėtų būti laikomi atitinkančiais paramos skyrimo reikalavimus, jeigu identifikavimo ir registravimo reikalavimai įvykdomi iki tam tikros datos. Nuoseklumo sumetimais ši taisyklė taip pat turėtų būti taikoma avims ir ožkoms;
            
         
               (6)
            
            
               šis reglamentas turėtų būti taikomas pagalbos už gyvulius paraiškoms, susijusioms su 2015 kalendoriniais metais ir vėlesniais metais,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 639/2014 53 straipsnio 4 dalis papildoma šiomis pastraipomis:
   
      „Tačiau, nepažeidžiant kitų paramos skyrimo sąlygų, gyvulys taip pat laikomas atitinkančiu paramos skyrimo reikalavimus, jeigu pirmoje pastraipoje nurodyti identifikavimo ir registravimo reikalavimai įvykdomi iki datos, kurią turi nustatyti valstybė narė ir kuri turi būti ne vėlesnė kaip:
      
                  a)
               
               
                  pirmoji gyvulio laikymo laikotarpio diena, jeigu taikomas gyvulio laikymo laikotarpis;
               
            
                  b)
               
               
                  data, parinkta remiantis objektyviais kriterijais ir suderinta su atitinkama priemone, apie kurią pranešta pagal I priedą, jeigu gyvulio laikymo laikotarpis netaikomas.
               
            Antroje pastraipoje nurodytas datas valstybės narės Komisijai praneša iki 2015 m. rugsėjo 15 d.“
   
   2 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   Jis taikomas nuo 2015 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gegužės 28 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 608.
   
      (2)  2014 m. kovo 11 d. Komisijos deleguotasis reglamentas (ES) Nr. 639/2014, kuriuo papildomas Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, ir iš dalies keičiamas to reglamento X priedas (OL L 181, 2014 6 20, p. 1).
   
      (3)  2000 m. liepos 17 d. Europos Parlamento ir Tarybos reglamentas (EB) Nr. 1760/2000, nustatantis galvijų identifikavimo ir registravimo sistemą, reglamentuojantis jautienos ir jos produktų ženklinimą ir panaikinantis Tarybos reglamentą (EB) Nr. 820/97 (OL L 204, 2000 8 11, p. 1).
   
      (4)  2003 m. gruodžio 17 d. Tarybos reglamentas (EB) Nr. 21/2004, nustatantis avių ir ožkų identifikavimo bei registravimo sistemą ir iš dalies keičiantis Reglamentą (EB) Nr. 1782/2003 ir direktyvas 92/102/EEB ir 64/432/EEB (OL L 5, 2004 1 9, p. 8).
   
      (5)  2009 m. sausio 19 d. Tarybos reglamentas (EB) Nr. 73/2009, nustatantis bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantis tam tikras paramos schemas ūkininkams, iš dalies keičiantis Reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantis Reglamentą (EB) Nr. 1782/2003 (OL L 30, 2009 1 31, p. 16).